சங்கீதம் 135
1 யெகோவாவைத் துதியுங்கள்.*
யெகோவாவினுடைய பெயரைத் துதியுங்கள்;
யெகோவாவின் பணியாட்களே, நீங்கள் அவரைத் துதியுங்கள்,
2 நமது இறைவனுடைய ஆலய முற்றங்களிலும்,
யெகோவாவினுடைய ஆலயத்திலும் ஊழியம் செய்கிறவர்களே, நீங்கள் அவரைத் துதியுங்கள்.
3 யெகோவாவைத் துதியுங்கள், யெகோவா நல்லவர்;
அவருடைய பெயருக்குத் துதி பாடுங்கள், அது இனிமையானது.
4 ஏனெனில் யெகோவா யாக்கோபைத் தமக்குச் சொந்தமாயிருக்கும்படி தெரிந்துகொண்டார்;
இஸ்ரயேலரைத் தமது அருமைச் சொத்தாய் இருக்கும்படி தெரிந்துகொண்டார்.
5 யெகோவா பெரியவர் என்றும்,
நமது யெகோவா எல்லாத் தெய்வங்களைப் பார்க்கிலும்,
மேலானவர் என்பதையும் நான் அறிவேன்.
6 வானத்திலும் பூமியிலும்,
கடல்களிலும், அவைகளின் எல்லா ஆழங்களிலும்
யெகோவா தமக்கு விருப்பமான எதையும் செய்கிறார்.
7 அவர் பூமியின் கடைசியிலிருந்து மேகங்களை எழும்பச் செய்கிறார்;
மழையுடன் மின்னலையும் அவர் அனுப்புகிறார்,
காற்றை தமது சேமிப்புக்கிடங்கிலிருந்து வெளியே புறப்படச்செய்கிறார்.
8 அவர் எகிப்தின் முதற்பேறுகளை அழித்தார்,
மனிதரின் முதற்பேறுகளையும் மிருகங்களின் தலையீற்றுகளையும் அழித்தார்.
9 எகிப்தே, பார்வோனுக்கும் அவனுடைய எல்லா பணியாட்களுக்கும் விரோதமாக
அவர் தம்முடைய அடையாளங்களையும் அதிசயங்களையும் உன் மத்தியில் அனுப்பினாரே.
10 அவர் அநேக நாடுகளைத் தாக்கினார்,
வலிமைமிக்க அரசர்களைக் கொன்றார்;
11 எமோரியரின் அரசன் சீகோனையும்,
பாசானின் அரசன் ஓகையும்,
கானானின் அரசர்கள் எல்லோரையும் அழித்தார்,
12 அவர் அவர்களுடைய நாட்டை உரிமைச்சொத்தாக,
தமது மக்களாகிய இஸ்ரயேலருக்கு உரிமைச்சொத்தாகக் கொடுத்தார்.
13 யெகோவாவே, உமது பெயர் என்றென்றைக்கும் நிலைக்கிறது;
யெகோவாவே, உமது புகழ் தலைமுறை தலைமுறையாக நிலைக்கும்.
14 யெகோவா தம் மக்களின் நியாயத்தை விசாரித்து,
தம் அடியார்கள்மேல் இரக்கங்காட்டுவார்.
15 பிறநாடுகளின் விக்கிரகங்கள் வெள்ளியும் தங்கமும்,
மனிதருடைய கைகளினால் செய்யப்பட்டதுமாய் இருக்கிறது.
16 அவைகளுக்கு வாயிருந்தும் பேசாது;
அவைகளுக்குக் கண்களிருந்தும் காணாது.
17 அவைகளுக்குக் காதுகளிருந்தும் கேளாது,
அவைகளுடைய வாயிலே சுவாசமுமில்லை.
18 அவைகளைச் செய்கிறவர்களும்,
அவைகளை நம்புகிற எல்லோரும் அவைகளைப்போலவே இருக்கிறார்கள்.
19 இஸ்ரயேல் குடும்பத்தாரே, யெகோவாவைத் துதியுங்கள்;
ஆரோன் குடும்பத்தாரே, யெகோவாவைத் துதியுங்கள்;
20 லேவி குடும்பத்தாரே, யெகோவாவைத் துதியுங்கள்;
அவருக்குப் பயந்து நடக்கிறவர்களே, யெகோவாவைத் துதியுங்கள்.
21 எருசலேமில் குடிகொண்டிருக்கும் யெகோவாவுக்கு,
சீயோனிலிருந்து துதி உண்டாகட்டும்.
யெகோவாவைத் துதியுங்கள்.
* சங்கீதம் 135:1 எபிரெயத்தில் அல்லேலூயா வச 3 மற்றும் 21