சங்கீதம் 26
தாவீதின் சங்கீதம்.
1 யெகோவாவே, என்னை நியாயப்படுத்திக் காட்டும்,
ஏனெனில் நான் உத்தமமாய் நடக்கிறேன்;
நான் யெகோவாவை நம்பியிருக்கிறேன்,
நான் தடுமாறுவதில்லை.
2 யெகோவாவே, என்னைச் சோதியும், என்னைப் பரிசோதித்துப் பாரும்,
என் இருதயத்தையும் என் மனதையும் ஆராய்ந்து பாரும்;
3 ஏனெனில் உமது உடன்படிக்கையின் அன்பு
எப்பொழுதும் என் கண்களுக்கு முன்பாக இருக்கிறது;
நான் உமது சத்தியத்தின்படியே வாழ்கிறேன்.
4 ஏமாற்றுகிறவர்களோடு நான் உட்காருவதில்லை,
வஞ்சகரிடத்தில் நான் சேருகிறதுமில்லை;
5 தீமை செய்கிறவர்களின் கூட்டத்தை நான் அருவருக்கிறேன்,
கொடியவர்களுடன் உட்காரவும் மறுக்கிறேன்.
6 யெகோவாவே, நான் குற்றமில்லாமை விளங்கும்படி என் கைகளைக் கழுவி,
உமது துதியைப் பிரசித்தப்படுத்தி,
7 உமது அதிசயமான செயல்களையெல்லாம் விவரித்துக்கொண்டு,
உமது பீடத்தைச் சுற்றிவருகிறேன்.
8 யெகோவாவே, உமது மகிமை குடியிருக்கும் இடமாகிய,
நீர் வாழும் ஆலயத்தை நான் நேசிக்கிறேன்.
9 பாவிகளோடு என் ஆத்துமாவையும்,
இரத்தப் பிரியரோடு என் உயிரையும் எடுத்துக் கொள்ளாதேயும்.
10 அவர்களுடைய கைகளில் கொடுமையான சதித்திட்டங்களிருக்கின்றன;
அவர்களின் வலதுகைகள் இலஞ்சங்களால் நிறைந்திருக்கின்றன.
11 ஆனால் நான் என் உத்தமத்திலே வாழ்வேன்;
என்னை மீட்டெடுத்து என்மீது இரக்கமாயிரும்.
12 என் பாதங்கள் நேர்மையான இடத்தில் நிற்கின்றன;
நான் யெகோவாவை மகா சபையில் துதிப்பேன்.