14
மனந்திரும்புதலின் ஆசீர்வாதம்
1 இஸ்ரயேலே, உன் இறைவனாகிய யெகோவாவிடம் திரும்பு;
உன் பாவங்களே நீ விழுந்துபோவதற்குக் காரணமாய் அமைந்தன.
2 நீங்கள் உங்கள் வேண்டுதல்களுடன்
யெகோவாவிடம் திரும்புங்கள்;
நீங்கள் அவரிடம்,
“எங்கள் பாவங்களையெல்லாம் மன்னியும்,
எங்களை கிருபையாய் ஏற்றுக்கொள்ளும்;
அப்பொழுது நாங்கள் எங்கள் உதடுகளின் துதியை
காளைகளின் பலியாய் செலுத்துவோம் என்று சொல்லுங்கள்.
3 அசீரியா நாடு எங்களைக் காப்பாற்றமாட்டாது;
நாங்கள் போர்க் குதிரைகளில் ஏறமாட்டோம்.
எங்கள் கைகளினால் நாங்கள் செய்த விக்கிரகங்களை
‘எங்கள் தெய்வம்’ என இனி ஒருபோதும் சொல்லமாட்டோம்;
ஏனெனில் உம்மிடமே திக்கற்றவர்கள் கருணை பெறுகிறார்கள் என்று கூறுங்கள்.”
4 “நான் அவர்களுடைய பின்மாற்றத்தைக் குணமாக்குவேன்,
நான் அவர்களில் அதிகமாய் அன்பு செலுத்துவேன்,
எனது கோபம் அவர்களைவிட்டு நீங்கிற்று.
5 நான் இஸ்ரயேலுக்குப் பனிபோல் இருப்பேன்;
அவன் லில்லியைப்போல் பூப்பான்.
லெபனோனின் கேதுருபோல்
வேரூன்றி நிற்பான்.
6 அவனுடைய இளந்தளிர்கள் வளரும்.
அவனுடைய புகழ் ஒலிவமரத்தைப் போலவும்,
அவனுடைய வாசனை லெபனோனின் கேதுரு போலவும் இருக்கும்.
7 திரும்பவும் மனிதர்கள் அவனுடைய நிழலில் குடியிருப்பார்கள்;
அவன் தானியத்தைப்போல் செழிப்பான்.
திராட்சைக் கொடியைப்போல் பூப்பான்;
அவனுடைய புகழ் லெபனோனின் திராட்சை இரசம்போல் இருக்கும்.
8 எப்பிராயீமுக்கு விக்கிரகங்களுடன் இனியும் வேலை இல்லை;
இனிமேல் நான் அவனுடைய வேண்டுதலுக்குப் பதில் கொடுத்து, அவனைப் பராமரிப்பேன்.
நான் அவர்களுக்குப் பசுமையான தேவதாரு மரம் போலிருக்கிறேன்.
அவர்களுடைய பலன்களின் நிறைவுகளெல்லாம் என்னிடமிருந்தே வருகின்றன.”
9 ஞானமுள்ளவன் யார்? அவனே இவற்றை உணர்ந்துகொள்வான்.
பகுத்தறிவுள்ளவன் யார்? அவனே இவற்றை விளங்கிக்கொள்வான்.
யெகோவாவின் வழிகள் நீதியானவைகள்;
நீதிமான்கள் அவற்றில் நடக்கிறார்கள்,
ஆனால் கலகக்காரர்கள் அவைகளில் இடறி விழுகிறார்கள்.