சங்கீதம் 45
“லீலிமலர்கள்” என்ற சுருதியிலே வாசிக்கக் கோராகின் மகன்களிலுள்ள பாடகர் குழுத் தலைவனுக்கு ஒப்புவிக்கப்பட்ட திருமணப் பாடலாகிய சங்கீதம்.
1 அரசனைப் புகழ்ந்து, நான் கவிகளைப் பாடும்போது,
அதின் உயர்வான கருப்பொருளால் என் உள்ளம் பொங்குகிறது;
என் நாவு சிறந்த ஓர் எழுத்தாளனின் எழுதுகோல்.
2 மனுஷரெல்லாரிலும் அழகுமிக்கவர் நீரே,
இறைவன் என்றென்றுமாய் உம்மை ஆசீர்வதித்திருப்பதால்,
உமது உதடுகளில் கிருபை பொழிகிறது.
3 வலிமை மிகுந்தவரே, உமது வாளை எடுத்து உமது இடையில் கட்டிக்கொள்ளும்;
மகிமையினாலும் மகத்துவத்தினாலும் உம்மை உடுத்திக்கொள்ளும்.
4 உண்மையும் தாழ்மையும் நீதியும் உயர,
உமது மகத்துவத்தில் வெற்றியுடன் விரைந்து வாரும்;
உமது வலதுகரம் பயங்கரமான செயல்களைச் செய்யட்டும்.
5 உமது கூர்மையான அம்புகள் அரசனின் பகைவருடைய இருதயத்திற்குள் பாயட்டும்;
நாடுகள் உமது பாதத்தின்கீழ் வீழ்ச்சியடையட்டும்.
6 இறைவனே, உம்முடைய அரியணை என்றென்றுமாய் நிலைத்திருக்கும்;
நீதியே உம்முடைய அரசின் செங்கோலாயிருக்கும்.
7 நீர் நீதியை விரும்பி அநீதியை வெறுக்கிறீர்;
ஆகையால் இறைவனே, உமது இறைவன் உம்மை மகிழ்ச்சியின் எண்ணெயால் அபிஷேகித்து,
உமது தோழர்களுக்கு மேலாக உம்மை உயர்த்திவைத்தார்.
8 உமது ஆடைகளை எல்லாம் வெள்ளைப்போளம், சந்தனம், இலவங்கம்
ஆகியவற்றின் வாசனை பொருந்தியதாக இருக்கிறது.
யானைத் தந்தத்தால் அலங்கரிக்கப்பட்ட அரண்மனைகளிலிருந்து வரும்,
கம்பியிசைக் கருவிகளின் இசை உம்மை மகிழ்விக்கிறது.
9 உமது கனம்பொருந்திய பெண்கள் நடுவில் அரச குமாரத்திகளும் இருக்கிறார்கள்.
அரச மணமகளோ, ஓப்பீரின் தங்கம் அணிந்தவளாய் உமது வலதுபக்கத்தில் நிற்கிறாள்.
10 மகளே கேள், உன் செவியைச் சாய்த்துக் கவனி:
உன் மக்களையும் உன் தகப்பன் வீட்டையும் மறந்துவிடு.
11 அரசர் உன் அழகில் பிரியப்படுவார்;
அவரே உனது யெகோவா, ஆதலால் அவரை கனம்பண்ணு.
12 தீரு நகர மக்கள் ஒரு வெகுமதியுடன் வருவார்கள்;
செல்வந்தர் உன் தயவை நாடுவார்கள்.
13 இளவரசி எல்லா மகிமையோடும் அவளது அறைக்குள் இருக்கிறாள்;
அவளுடைய உடை தங்கச் சரிகையாயிருக்கிறது.
14 அவள் அலங்கார வேலைப்பாடு கொண்ட உடைகளோடு
அரசனிடம் அழைத்துச் செல்லப்படுகிறாள்;
அவளுடைய தோழியர்களாகிய கன்னியர்கள்
அவளைத் தொடர்ந்து உம்மிடம் அழைத்து வருகிறார்கள்.
15 அவர்கள் மகிழ்ச்சியோடும் களிப்போடும்
அவர்கள் அரசனின் அரண்மனைக்குள் வருகிறார்கள்.
16 உம்முடைய மகன்கள் உமது முற்பிதாக்களின் இடத்தில் நிலைத்திருப்பார்கள்;
அவர்களை நீர் நாடு முழுவதிலும் இளவரசர்களாகும்படி செய்வீர்.
17 நான் எல்லா தலைமுறைகளின் நடுவிலும்
உம்மைக் குறித்த நினைவுகளை நிலைபெறச் செய்வேன்;
அதினால் மக்கள் கூட்டம் உம்மை என்றென்றைக்கும் துதிப்பார்கள்.