34
நாடுகளுக்கு விரோதமான நியாயத்தீர்ப்பு
1 நாடுகளே, நீங்கள் அருகில் வந்து கேளுங்கள்;
மக்கள் கூட்டங்களே, நீங்கள் கவனியுங்கள்.
பூமியும் அதிலுள்ள யாவும் கேட்கட்டும்,
உலகமும் அதிலிருந்து வரும் அனைத்தும் கேட்கட்டும்.
2 யெகோவா எல்லா நாடுகளோடும் கோபமாயிருக்கிறார்;
அவருடைய கோபம் அவர்களுடைய எல்லா இராணுவத்தின்மேலும் இருக்கிறது.
அவர் அவர்களை முற்றிலும் அழிப்பார்;
அவர் அவர்களைக் கொலைக்கு ஒப்புக்கொடுப்பார்.
3 அவர்களில் கொலைசெய்யப்பட்டவர்கள் வெளியே எறியப்படுவார்கள்,
இறந்தவர்களின் உடல்கள் துர்நாற்றம் வீசும்;
மலைகள் அவர்களுடைய இரத்தத்தினால் ஊறியிருக்கும்.
4 வானத்து நட்சத்திரங்கள் அனைத்தும் இல்லாமற்போகும்;
ஆகாயம் ஒரு சுருளைப்போல் சுருட்டப்படும்.
வானசேனை அனைத்தும்
திராட்சைக் கொடியிலிருந்து வாடிய இலைகள் உதிர்வதுபோலவும்,
சூம்பிப்போன காய்கள் அத்திமரத்திலிருந்து விழுவதுபோலவும் விழும்.
5 எனது வாள் தன் நிறைவை வானங்களில் குடித்திருக்கிறது;
இதோ, நான் முழுவதும் அழித்துப்போட்ட ஏதோம் மக்களை
நியாயந்தீர்ப்பதற்காக அது கீழே வருகிறது.
6 யெகோவாவின் வாள் இரத்தத்தில் தோய்ந்திருக்கிறது,
அது கொழுப்பினால் மூடப்பட்டிருக்கிறது.
அது செம்மறியாட்டுக் குட்டிகள், கடாக்களுடைய இரத்தத்தாலும்,
செம்மறியாட்டுக் கடாக்களின் சிறுநீரகக் கொழுப்பினாலும் மூடப்பட்டிருக்கிறது.
ஏனெனில் யெகோவா போஸ்றா பட்டணத்தில் ஒரு பலியையும்,
ஏதோமில் ஒரு வதையையும் நியமித்திருக்கிறார்.
7 காளைக் கன்றுகளும்,
பெரும் எருதுகளுமாக காட்டெருதுகள் அவைகளுடன் விழும்.
அவர்களுடைய நாடு இரத்தத்தில் தோய்ந்திருக்கும்,
புழுதியும் கொழுப்பில் ஊறியிருக்கும்.
8 ஏனெனில் யெகோவா பழிவாங்கும் நாளொன்றை வைத்திருக்கிறார்;
சீயோனின் வழக்கில் நீதி வழங்குவதற்காக ஒரு வருடத்தை வைத்திருக்கிறார்.
9 ஏதோமின் நீரோடைகள் நிலக்கீலாக மாறும்,
நிலத்தின் புழுதி எரியும் கந்தகமாகவும்,
அதன் நிலம் எரியும் கீலாகவும் மாறும்.
10 அது இரவிலும் பகலிலும் தணிக்க முடியாதபடி இருக்கும்;
அதன் புகை என்றென்றும் புகைந்துகொண்டே இருக்கும்.
தலைமுறை தலைமுறையாக அது பாழடைந்து கிடக்கும்,
மீண்டும் அதன் ஊடாக யாரும் போகமாட்டார்கள்.
11 பாலைவன ஆந்தையும் அலறும் ஆந்தையும்
அதைத் தங்கள் உடைமை ஆக்கிக்கொள்ளும்;
பெரிய ஆந்தையும், காகமும் தமது கூடுகளை அங்கு அமைக்கும்.
இறைவன் ஏதோமுக்கு மேலாக குழப்பத்தின் அளவுகோலையும்,
அழிவின் தூக்கு நூலையும் நீட்டிப் பிடிப்பார்.
12 உயர்குடி மக்களுக்கு அரசு எனச் சொல்லிக்கொள்ள அங்கு ஒன்றுமே இராது;
இளவரசர்கள் அனைவரும் இல்லாமல் போவார்கள்.
13 அதனுடைய அரண்செய்யப்பட்ட பட்டணங்களின்மேல் முட்செடிகள் படரும்;
காஞ்சொறிகளும் கள்ளிச்செடிகளும் அதன் கோட்டைகளில் படரும்.
அது நரிகளுக்குத் தங்குமிடமும்
ஆந்தைகளுக்கு குடியிருப்புமாகும்.
14 பாலைவன பிராணிகளும், கழுதைப்புலிகளுடன் ஒன்றுசேரும்;
காட்டாடுகளும் ஒன்றையொன்று பார்த்துக் கத்தும்.
இரவுப் பிராணிகளும் அங்கு இளைப்பாறி
தங்களுக்குத் தங்கும் இடங்களைத் தேடும்.
15 ஆந்தைகள் அங்கே கூடுகட்டி,
முட்டையிட்டுக் குஞ்சு பொரித்து,
அவைகளைத் தமது சிறகுகளின் நிழலில் பாதுகாக்கும்;
வல்லூறுகளும் தத்தம் துணையுடன்
அங்கே வந்துசேரும்.
16 யெகோவாவின் புத்தகச்சுருளை தேடி வாசியுங்கள்:
இவற்றில் ஒன்றாவது தவறிப்போகாது,
ஒன்றாவது தனக்குத் துணையில்லாமல் இராது;
யெகோவாவின் வாயே இந்தக் கட்டளையைக் கொடுத்தது,
அவரின் ஆவியானவர் இவற்றை ஒன்றுசேர்ப்பார்.
17 அவற்றிற்குரிய பாகங்களை அவரே பங்கிடுகிறார்;
அவருடைய கரமே அவற்றை அளவுகளின்படி பகிர்ந்து கொடுக்கின்றன.
அவை என்றென்றைக்கும் அதைத் தங்கள் சொந்தமாக்கி,
தலைமுறை தலைமுறையாக அங்கே குடியிருக்கும்.