சங்கீதம் 87
கோராகின் மகன்களின் பாட்டாகிய சங்கீதம்.
1 யெகோவா தமது அஸ்திபாரத்தைப் பரிசுத்த மலையில் அமைத்திருக்கிறார்.
2 யெகோவா யாக்கோபிலுள்ள எல்லா வாழ்விடங்களைப் பார்க்கிலும்,
சீயோனின் வாசல்களை நேசிக்கிறார்.
3 இறைவனின் நகரமே,
உன்னைக்குறித்து மகிமையான காரியங்கள் சொல்லப்படுகின்றன:
4 “என்னை ஏற்றுக்கொள்ளுகிறவர்களோடு
நான் ராகாபையும் பாபிலோனையும் குறித்து,
‘இவர்கள் சீயோனிலே பிறந்தவர்கள்’ என்று சொல்வேன்;
பெலிஸ்தியாவையும் தீருவையும் எத்தியோப்பியாவையும் குறித்தும் அப்படியே சொல்வேன்.”
5 உண்மையாகவே சீயோனைக் குறித்து,
“இன்னார் இன்னார் அங்கே பிறந்தார்கள் என்றும்,
மகா உன்னதமானவர் தாமே அதை நிலைநிறுத்துவார்” என்றும் சொல்லப்படும்.
6 “இன்னார் சீயோனிலே பிறந்தார்”
என்பதாக யெகோவா மக்களின் பதிவேட்டில் எழுதுவார்.
7 அவர்கள் இசை மீட்டும்பொழுது,
“எங்கள் ஊற்றுகள் எல்லாம் உம்மிலேயே இருக்கிறது” என்று பாடுவார்கள்.