சங்கீதம் 91
1 மகா உன்னதமானவரின் அடைக்கலத்தில் வாழ்கிறவன்,
எல்லாம் வல்லவரின் நிழலில் இளைப்பாறுவான்.
2 நான் யெகோவாவைக் குறித்து, “அவரே என் புகலிடம், என் கோட்டை,
நான் நம்பியிருக்கிற என் இறைவன்” என்று சொல்வேன்.
3 நிச்சயமாகவே அவர் உன்னை
வேடனுடைய கண்ணியிலிருந்தும்,
கொன்றழிக்கும் கொள்ளைநோயிலிருந்தும் தப்புவிப்பார்.
4 யெகோவா தமது சிறகுகளால் உன்னை மூடுவார்;
அவருடைய சிறகுகளின் கீழே நீ புகலிடம் காண்பாய்;
அவருடைய சத்தியம் உனது கேடயமும் கவசமுமாயிருக்கும்.
5 நீ இரவின் பயங்கரத்திற்கும்,
பகலில் பறக்கும் அம்புக்கும் பயப்படாதிருப்பாய்.
6 இருளில் பின்தொடரும் கொள்ளைநோய்க்கும்,
நடுப்பகலில் பாழாக்கும் கொடிய வாதைக்கும் நீ பயப்படாதிருப்பாய்.
7 உன் பக்கத்தில் ஆயிரம்பேரும்,
உன் வலதுபக்கத்தில் பத்தாயிரம்பேரும் வீழ்ந்தாலும்,
அது உன்னை நெருங்காது.
8 உன் கண்களால் மட்டுமே நீ அதைப் பார்த்து,
கொடியவர்களுக்கு வரும் தண்டனையைக் காண்பாய்.
9 “யெகோவா எனக்குப் புகலிடம்” என்று நீ சொல்வாயானால்,
மகா உன்னதமானவரை உனது வாழ்விடமாகக் கொள்வாயானால்,
10 அப்பொழுது ஒரு தீங்கும் உன்மேல் வராது;
கொள்ளைநோய் உன் கூடாரத்தை நெருங்காது.
11 அவர் உன் வழிகளிலெல்லாம் உன்னைக் காக்கும்படி,
உன்னைக்குறித்து தமது தூதர்களுக்குக் கட்டளையிடுவார்;
12 உன் பாதம் கல்லில் மோதாதபடி,
அவர்கள் உன்னைத் தங்கள் கரங்களில் தாங்கிக்கொள்வார்கள்.
13 நீ சிங்கத்தின்மேலும் விரியன்பாம்பின்மேலும் நடப்பாய்;
இளஞ்சிங்கத்தையும் பாம்பையும் மிதிப்பாய்.
14 யெகோவா இப்படியாக சொல்கிறார்:
“அவன் என்னை நேசிக்கிறபடியால், நான் அவனை விடுவிப்பேன்;
அவன் என் பெயரை அறிந்திருக்கிறபடியால், நான் அவனைப் பாதுகாப்பேன்.
15 அவன் என்னை நோக்கிக் கூப்பிடுவான், நான் அவனுக்குப் பதில் கொடுப்பேன்;
துன்பத்தில் நான் அவனோடிருந்து,
அவனை விடுவித்து, அவனைக் கனப்படுத்துவேன்.
16 நீண்ட ஆயுளால் நான் அவனைத் திருப்தியாக்கி,
என் இரட்சிப்பை அவனுக்குக் காண்பிப்பேன்.”