சங்கீதம் 132
சீயோன் மலை ஏறும்போது பாடும் பாடல்.
1 யெகோவாவே, தாவீதையும்
அவன் சகித்துக்கொண்ட எல்லாத் துன்பங்களையும் நினைவிற்கொள்ளும்.
2 அவன் யெகோவாவுக்குச் சத்தியத்தை ஆணையிட்டு,
யாக்கோபின் வல்லவருக்கு இப்படி ஒரு நேர்த்திக்கடன் செய்தான்:
3 “நான் என் வீட்டிற்குள் நுழையமாட்டேன்,
என் படுக்கைக்குப் போகவுமாட்டேன்.
4 என் கண்களுக்கு நித்திரையையும்,
கண்ணிமைகளுக்கு தூக்கத்தையும் வரவிடமாட்டேன்.
5 யெகோவாவுக்காக ஒரு இடத்தை,
யாக்கோபின் வல்லவராகிய இறைவனுக்காக ஒரு வாழ்விடத்தைக் கட்டும்வரை
இவற்றைச் செய்யமாட்டேன்.”
6 எப்பிராத்தாவிலே நாம் அதைக் கேள்விப்பட்டு,
யாரீமின் வயல்வெளிகளில் நாம் அதைக் கண்டோம்:
7 “நாம் அவருடைய வாழ்விடத்திற்குப் போவோம்,
அவருடைய பாதபடியில் வழிபடுவோம்.
8 ‘யெகோவாவே, எழுந்து உமது வாழ்விடத்திற்கு வாரும்,
உமது வல்லமை விளங்கும் பெட்டியுடன் வாரும்.
9 உம்முடைய ஆசாரியர்கள் நீதியை உடுத்திக்கொள்ளட்டும்;
உமது பரிசுத்தவான்கள் மகிழ்ச்சியுடன் பாடட்டும்.’ ”
10 உமது அடியவனாகிய தாவீதின் நிமித்தம்,
நீர் அபிஷேகித்தவரை புறக்கணியாதேயும்.
11 யெகோவா தாவீதுக்கு ஒரு சத்தியத்தை ஆணையிட்டார்;
அது நிச்சயமான வாக்கு; அவர் இதை நிறைவேற்றாமல் விடமாட்டார்:
“உன்னுடைய சொந்த சந்ததியில் ஒருவனை
நான் உன் சிங்காசனத்தில் அமர்த்துவேன்.
12 உன் மகன்கள் என் உடன்படிக்கையையும்,
நான் அவர்களுக்குப் போதிக்கிற நியமங்களையும் கைக்கொள்வார்களானால்,
அவர்களுடைய மகன்களும்
என்றென்றும் உன் சிங்காசனத்தில் அமருவார்கள்.”
13 யெகோவா சீயோனைத் தெரிந்துகொண்டார்;
அவர் அதையே தமது இருப்பிடமாக்க விரும்பியிருக்கிறார்:
14 “இது என்றென்றைக்கும் நான் தங்குமிடம்;
இவ்விடத்தை நான் விரும்பியிருக்கிறபடியால்,
இங்கேயே நான் சிங்காசனத்தில் அமர்ந்திருப்பேன்.
15 நான் சீயோனை ஏராளமான உணவுப் பொருட்களால் ஆசீர்வதிப்பேன்;
அங்குள்ள ஏழைகளை உணவினால் திருப்தியாக்குவேன்.
16 அங்குள்ள ஆசாரியருக்கு நான் இரட்சிப்பை உடுத்துவேன்;
அங்குள்ள பரிசுத்தவான்கள் எப்பொழுதும் மகிழ்ச்சியுடன் பாடுவார்கள்.
17 “இங்கே தாவீதுக்காக, ஒரு வல்லமையுள்ள அரசனை வளரப்பண்ணுவேன்;
நான் அபிஷேகம் செய்தவனுக்காக, ஒரு விளக்கையும் ஏற்படுத்துவேன்.
18 அவனுடைய பகைவரை வெட்கத்தால் உடுத்துவேன்;
ஆனால் அவனுடைய தலையின் கிரீடமோ பிரகாசிக்கும்.”