சங்கீதம் 7
பென்யமீனியனான கூஷின் வார்த்தையின் நிமித்தம் தாவீது யெகோவாவுக்கு பாடிய சிகாயோன் என்னும் சங்கீதம்.
1 என் இறைவனாகிய யெகோவாவே, நான் உம்மிடத்தில் தஞ்சமடைகிறேன்;
என்னைத் துரத்துகின்ற அனைவரிடமிருந்தும் என்னைக் காப்பாற்றி விடுவியும்.
2 இல்லாவிட்டால், அவர்கள் சிங்கத்தைப்போல் என்னைக் கிழித்து,
என்னைத் தப்புவிக்க ஒருவருமின்றித் துண்டு துண்டாக்கிப் போடுவார்கள்.
3 என் இறைவனாகிய யெகோவாவே, அவர்கள் கூறுகிறதை நான் செய்திருந்து
என் கைகள் குற்றமுடையதாய் இருந்தால்,
4 என்னுடன் சமாதானமாய் இருக்கிறவனுக்கு நான் தீமை செய்திருந்தால்,
அல்லது காரணமின்றி என் பகைவனைக் கொள்ளையிட்டிருந்தால்,
5 அப்பொழுது என் எதிரி என்னைப் பின்தொடர்ந்து என்னைப் பிடிக்கட்டும்;
அவன் என்னைத் தரையில் தள்ளி,
உயிர்போக மிதித்து தூசியிலே என்னைக் கிடக்கப்பண்ணட்டும்.
6 யெகோவாவே, உம்முடைய கோபத்தில் எழும்பும்;
என் எதிரிகளினுடைய கடுங்கோபத்திற்கு விரோதமாக எழுந்திடும்.
என் இறைவனே, விழித்தெழும்; நீதியைக் கட்டளையிடும்.
7 எல்லா நாட்டினரும் உம்மைச் சூழ ஒன்றுசேர்த்து
நீர் உன்னதத்திலிருந்து அவர்களை ஆளுகை செய்யும்.
8 யெகோவா மக்களை நியாயந்தீர்க்கட்டும்.
யெகோவாவே, என்னுடைய நீதிக்குத் தக்கதாய் என்னை நியாயந்தீரும்;
மகா உன்னதமானவரே, என் உத்தமத்திற்கு ஏற்ப எனக்கு நியாயம் செய்யும்.
9 சிந்தனைகளையும் இருதயங்களையும் ஆராய்ந்தறிகிற
நீதியுள்ள இறைவனே,
கொடியவர்களின் வன்செயலை ஒரு முடிவுக்குக் கொண்டுவாரும்;
நீதியுள்ளவர்களைப் பாதுகாப்பாய் இருக்கச் செய்யும்.
10 மகா உன்னதமான இறைவனே என் கேடயம்;
இருதயத்தில் நேர்மையுள்ளவர்களை விடுவிக்கிறார்.
11 இறைவன் நீதியுள்ள நீதிபதி;
அவர் நாள்தோறும் தமது கடுங்கோபத்தை வெளிப்படுத்தும் இறைவன்.
12 கொடியவன் மனம் மாறாவிட்டால்,
இறைவன் தமது வாளைக் கூராக்குவார்;
அவர் தமது வில்லை வளைத்து நாணேற்றுவார்.
13 அவர் தமது பயங்கர ஆயுதங்களை ஆயத்தப்படுத்தியிருக்கிறார்;
எரிகிற அம்புகளையும் ஆயத்தமாக்குகிறார்.
14 தீமையினால் நிறைந்தவர்களோ
பிரச்சனையைக் கர்ப்பந்தரித்து, வஞ்சகத்தைப் பெற்றெடுக்கிறார்கள்.
15 மற்றவர்கள் விழும்படி குழியைத் தோண்டுகிறவர்களோ,
தாங்களே அதற்குள் விழுகிறார்கள்.
16 அவர்கள் செய்யும் தீங்கு அவர்கள் மேலேயே திரும்புகிறது;
அவர்கள் வன்செயல் அவர்கள் தலைமீதே விழுகிறது.
17 யெகோவாவினுடைய நீதியினிமித்தம் நான் அவருக்கு நன்றி செலுத்துவேன்;
மகா உன்னதமான யெகோவாவின் பெயரைப் புகழ்ந்து பாடுவேன்.