சங்கீதம் 65
பாடகர் குழுத் தலைவனுக்கு ஒப்புவிக்கப்பட்ட தாவீதின் சங்கீதம்.
1 இறைவனே, சீயோனிலே துதி உமக்காகக் காத்திருக்கிறது;
எங்கள் நேர்த்திக்கடன்கள் உமக்கென்றே நிறைவேற்றப்படும்.
2 மன்றாட்டைக் கேட்கிறவர் நீரே,
மனிதர் அனைவரும் உம்மிடம் வருவார்கள்.
3 நாங்கள் பாவங்களில் மூழ்கியிருக்கையில்,
எங்கள் மீறுதல்களை நீர் மன்னித்தீர்.
4 உமது ஆலய முற்றங்களில் வாழும்படியாக,
நீர் தெரிந்தெடுத்து சேர்த்துக்கொண்டவர்கள் ஆசீர்வதிக்கப்பட்டவர்கள்.
நாங்கள் உமது பரிசுத்த ஆலயமாகிய
உம்முடைய வீட்டின் நன்மைகளால் நிரப்பப்பட்டிருக்கிறோம்.
5 எங்கள் இரட்சகராகிய இறைவனே,
உம்முடைய அற்புதமான மற்றும் நேர்மையான செயல்களால்
நீர் எங்களுக்குப் பதில் தருகிறீர்;
பூமியின் கடைசிகளில் உள்ளவர்களுக்கும்
தூரத்திலுள்ள கடல்களில் உள்ளவர்களுக்கும் நீரே நம்பிக்கையாயிருக்கிறீர்.
6 நீரே பெலனைத் தரித்துக்கொண்டு,
உமது வல்லமையால் மலைகளை உருவாக்கினீர்.
7 கடல்களின் இரைச்சலையும்
அலைகளின் இரைச்சலையும் அமைதிப்படுத்தி,
மக்கள் கூட்டத்தின் கலகத்தையும் அடக்கினீர்.
8 பூமியின் கடைசிகளில் வாழ்பவர்களும்
உம்முடைய அதிசயங்களைக் குறித்துப் பயப்படுகிறார்கள்.
விடியும் திசையிலிருந்தும் மாலைமங்கும் திசையிலிருந்தும்
நீர் மகிழ்ச்சியின் பாடல்களைத் தொனிக்கப் பண்ணுகிறீர்.
9 நிலத்தைக் கவனித்து அதற்கு நீர்ப்பாய்ச்சுகிறீர்;
நீர் அதைச் செழிப்பாக்குகிறீர்;
மக்களுக்குத் தானியத்தைக் கொடுக்கும்படி,
இறைவனின் நீரோடைகள் தண்ணீரால் நிறைந்திருக்கின்றன;
இவ்விதமாகவே நீர் அதை ஏற்படுத்தியிருக்கிறீர்.
10 நீர் அதின் வரப்புகளை நனைத்து, அதின் வயல்களுக்குத் தண்ணீர் இறைத்து,
மழையினால் அதை மென்மையாக்கி, அதின் பயிர்களை ஆசீர்வதிக்கிறீர்.
11 வருடத்தை உமது நன்மையின் நிறைவினால் முடிசூட்டுகிறீர்;
நீர் செல்லும் இடமெல்லாம் வளம் நிரம்பி வழிகின்றது.
12 பாலைவனத்திலும்கூட புல்வெளிகள் நிறைந்து இருக்கின்றன;
குன்றுகள் மகிழ்ச்சியினால் மூடப்பட்டுள்ளன.
13 புற்தரைகள் மந்தைகளினால் நிரம்பியுள்ளன;
பள்ளத்தாக்குகள் தானியத்தைப் போர்வைபோல் கொண்டிருக்கின்றன;
அவை சந்தோஷத்தால் ஆர்ப்பரித்துப் பாடுகின்றன.